Účasť a zásady postupu delegácie Slovenskej republiky na 9. valnom zhromaždení Medzištátnej organizácie pre medzinárodnú železničnú prepravu (OTIF) v dňoch v dňoch 9. a 10 septembra 2009 v Berne  

Všeobecná časť

Protokol z  3. júna 1999 podpísaný vo Vilniuse, ktorým sa mení Dohovor o medzinárodnej železničnej preprave (COTIF) z 9. mája 1980  (ďalej len “protokol”) nadobudol účinnosť pre členské štáty Medzištátnej organizácie pre medzinárodnú železničnú prepravu (OTIF), a teda aj pre SR 1. júla 2006. Protokol má charakter medzinárodnej zmluvy prezidentskej povahy, lebo upravuje ucelenú oblasť práv a povinností a bol  schválený NR SR uznesením č. 484 zo dňa 22. 9. 2003. Protokol bol publikovaný  v čiastke 135 Z. z. oznámením MZV SR č. 382/2006 a súčasne je vystavený na stránke www.telecom.gov.sk.
	Úlohy a činnosti OTIF sa rozšírili okrem prepravného práva aj o právo využívania infraštruktúry, používania vozňov, schvaľovania jednotných technických noriem a predpisov a vozňov a iného železničného materiálu pre medzinárodnú železničnú prepravu s cieľom zabezpečenia interoperability  v 42 členských štátoch OTIF vrátane Švajčiarska, štátov Afriky Blízkeho východu a Ázie. Súčasne budú riešené v rámci OTIF environmentálne problémy a odstraňovanie prekážok pri prekračovaní hraníc. Ako nový pracovný orgán sa zriaďuje Výbor znalcov pre technické otázky OTIF (VZTO), ktorý bude schvaľovať technické normy
a jednotné technické predpisy, podľa ktorých sa bude schvaľovať vozňový park a iný železničný materiál pre medzinárodnú železničnú dopravu. 
	Slovenská republika ratifikovala protokol v roku 2004 a dohovor COTIF 1999 vstúpil do platnosti1. júla 2006. Keďže medzitým EÚ schválila smernice  o interoperabilite a bezpečnosti železníc Spoločenstva, podali členské štáty EÚ vyhlásenia podľa článku 42 dohovoru COTIF 1999 o neuplatňovaní prípojok E (CUI- Jednotné právne predpisy pre zmluvy o využívaní železničnej infraštruktúry v medzinárodnej železničnej preprave),
F (APTU- Jednotné právne predpisy pre vyhlásenie záväzných technických noriem a prijatie jednotných technických predpisov pre železničný materiál) a G (ATMF- Jednotné právne predpisy pre technické schvaľovanie železničného materiálu používaného v medzinárodnej doprave) ako dočasné riešenie do doby cieľového riešenia, t.j.  prístup EÚ k dohovoru COTIF 1999. Vyhlásenie Slovenskej republiky vstúpilo do platnosti 31.12.2008.
	V dňoch 9. a 10. septembra 2009 sa uskutoční v Berne 9. valné zhromaždenie Medzištátnej organizácie pre medzinárodnú železničnú prepravu (OTIF), na ktorom budú prerokované otázky potrebné pre zabezpečenie činnosti OTIF a budú schválené niektoré zmeny  dohovoru COTIF 1999. Tieto zmeny vyplývajú z potreby jeho zosúladenia  s právom EÚ v oblasti interoperability a bezpečnosti železníc Spoločenstva a vytvorenia podmienok pre úzku spoluprácu medzi OTIF-om  a EK v tejto oblasti.
	Procedurálne pravidlá zasadania valného zhromaždenia OTIF určujú podľa článku 8 rokovacieho poriadku predložiť na rokovaní valného zhromaždenia OTIF „Výboru na preverenie splnomocnení“ príslušné splnomocnenia pre účastníkov delegácie na účasť na
9. valnom zhromaždení OTIF a schválenie príslušných dokumentov.  Na odsúhlasenie zmien dohovoru COTIF 1999 je potrebné vystaviť splnomocnenie prezidentom republiky, predsedom vlády alebo ministrom zahraničných vecí. Na schválenie ostatných dokumentov postačuje splnomocnenie ministra dopravy alebo ním povereného úradu.

Vecná časť

Návrh delegácie SR

	Podľa čl. 14   § 1 dohovoru COTIF 1999 valné zhromaždenie OTIF tvoria všetky členské štáty.  Z dôvodu úspory nákladov a na základe programu rokovania sa navrhuje, aby sa na jeho 9. zasadaní zúčastnil vecný garant dohovoru COTIF 1999: 

Ing. Jozef Galovič, vedúci oddelenia regulácie dráh, Sekcia železničnej dopravy a dráh, Ministerstvo  dopravy pôšt a telekomunikácií Slovenskej republiky. 

Odôvodnenie:   Nevyžaduje sa podpis záverečných dokumentov, na ktoré by bolo potrebné vystaviť splnomocnenie pre štatutárneho zástupcu. 

Program rokovania a návrh postupu: 

	9. valné zhromaždenie OTIF sa uskutoční v dňoch 9. a 10. septembra 2009 v Berne,
na ktorom budú prerokované nasledovné otázky:
Otvorenie 5. valného zhromaždenia (VZ) dňa 09.10.2009 o 10.00 hod
VZ otvorí predsedajúci 8. VZ, resp. zástupca Švajčiarska.

1)	Voľba predsedajúceho a jeho zástupcu
Podľa pravidiel článku 12 a 21 rokovacieho poriadku budú zvolení zástupcovia štátov, ktorí spĺňajú príslušné kritériá (znalosť anglického, nemeckého a francúzskeho rokovacieho jazyka, odborná znalosť). 
SR podporí vhodných  kandidátov.

2)  Prijatie programu rokovania
Podľa pravidiel článku 11 rokovacieho poriadku na základe predbežného programu rokovania a prípadných doplňujúcich návrhov členských štátov bude prijatý program rokovania.
SR súhlasí s predbežným programom rokovania a neprekladá písomný návrh na jeho zmenu.

3)	Ustanovenie Výboru na preskúmanie splnomocnení
Podľa pravidiel článku 9 rokovacieho poriadku bude schválený prezident a členovia výboru.
SR podporí návrh Centrálneho úradu OTIF a v prípade nominácie SR do výboru prijme v ňom účasť.

4)	Organizácia rokovaní a zostavenie redakčného výboru a prípadných ostatných výborov
Podľa pravidiel článku 14 rokovacieho poriadku budú schválené príslušné výbory.
SR podporí predložené návrhy. Nepredpokladá sa účasť SR v redakčnom výbore. V prípade návrhu účasti SR v iných výboroch, SR prijme účasť.

5)	Riešenie zostávajúcich právnych a praktických problémov medzi EÚ a OTIF ohľadne doplnkov E, F a G

5.1. Správa generálneho sekretára (GS) o výsledku diskusie vedenej od 8. valného zhromaždenia (predovšetkým s EÚ); prijaté opatrenia na zabránenie negatívnych dôsledkov z koexistencie rôznych druhov členských štátov (ktoré ratifikovali COTIF 1999, ktoré síce ratifikovali, ale podali vyhlásenia o neuplatňovaní určitých dodatkov, ktoré neratifikovali);
V časovom rozmedzí 7 rokov ratifikačného procesu protokolu členskými štátmi OTIF ES prevzalo iniciatívu v oblastiach,  ktoré upravuje aj nový dohovor COTIF 1999 (smernice 2001/13/ES 2001/14/ES 2001/51/ES, 2004/50/ES, technické špecifikácie interoperability) a tým dochádza k rozdielnym postupom predovšetkým v oblasti interoperability a bezpečnosti a využívania infraštruktúry. Preto v rámci pripravovanej prístupovej zmluvy ES k dohovoru COTIF 1999 podľa jeho článku 38 bola v roku 2004 založená spoločná pracovná skupina, s cieľom prispôsobiť právo OTIF právu ES. 7. valné zhromaždenie OTIF, ktoré sa uskutočnilo v novembri 2005 v Berne, prijalo závery a dalo mandát OTIF, aby v spolupráci s EK pripravilo návrhy na zmeny dodatkov F (APTU) a G (ATMF). Na základe iniciatívy EK bola vykonaná tiež zmena dodatku E (CUI).
EK vyzvala členské štáty EÚ o podanie vyhlásenia o neuplatňovaní prípojok E, F a G dohovoru COTIF 1999 ako dočasné riešenie. Cieľovým riešením bude prístup EÚ k dohovoru COTIF 1999.
SR bola členom spoločnej pracovnej skupiny EK/OTIF a podporí navrhnuté opatrenia v súlade s pozíciou EK. 

5.2. Výsledky Revízneho výboru
V dňoch 23. až 25. júna 2009 sa uskutočnilo v Berne 24. zasadanie Revízneho výboru, ktorý schválil zmeny dodatkov E, F a G dohovoru COTIF 1999, zmeny článkov  9 a 27 dohovoru COTIF 1999 a niektoré ďalšie formálne zmeny. 
Členské štáty EÚ vrátane SR, ktoré podali vyhlásenia o neuplatňovaní dodatkov E, F a G dohovoru COTIF 1999, nemali na ňom hlasovacie právo ohľadne zmien týkajúcich sa týchto dodatkov. Rovnakým spôsobom nebudú mať hlasovacie právo o  zmenách dodatkov E, F a G dohovoru COTIF 1999 na 9. valnom zhromaždení OTIF. Tieto dokumenty zatiaľ (k termínu 11.8.2009) neboli predložené sekretariátom OTIF z dôvodu zabezpečenia prekladu do pracovných jazykov OTIF.
Členské štáty EÚ vrátane SR však budú mať hlasovacie právo o zmene článkov  9 a 27 dohovoru  COTIF 1999. Ide o nasledujúce zmeny:

Hlava II
Spoločné ustanovenia

Článok 9
Zúčtovacia jednotka

1. Odsek  4 sa škrtá.
2. Odsek  5 sa zmení na odsek 4 a odsek 6 sa zmení na 5.
3. Odsek 4 (bývalý odsek 5) znie:
	„Vždy potom, keď dôjde k zmene metódy výpočtu alebo hodnoty vnútroštátnej meny vo vzťahu k zúčtovacej jednotke, oznámia členské štáty svoju metódu výpočtu podľa § 3 alebo výsledok prepočtu podľa § 4 generálnemu sekretárovi. Generálny sekretár dáva tieto oznámenia na vedomie ostatným členským štátom“.
Odôvodnenie: Ustanovenia sa doteraz neuplatnili a stratili svoj pôvodný význam vzhľadom na nový vývoj udalostí. 

Hlava IV
Financie
Článok 27
Audit

4. Odseky 3 až 10 sa vypúšťajú. 
Odôvodnenie: Podrobné ustanovenia o vykonávaní auditu nie sú potrebné a komplikujú 	 vykonávanie nezávislého auditu. 

6)	Správa ES (Schválenie  dohody  podľa jeho článku 38 COTIF 1999 - pokiaľ táto dohoda bola dojednaná a vnútorný rozhodujúci proces ES bol ukončený) 
Generálny sekretariát (GS) Centrálneho úradu OTIF a zástupca EK podajú informáciu o stave rokovaní a schvaľovacieho procesu. Očakáva sa stanovenie ďalšieho postupu EK a členských štátov EÚ v prípade prístupu EÚ k dohovoru COTIF 1999.
Dňa 1.10.2009 sa k návrhu prístupovej dohody uskutoční v Bruseli diskusia s členskými štátmi EÚ. SR podporí predložený návrh podľa usmernenia EK. 

7)	Voľba GS na úradné obdobie 2010 - 2012
	Na túto funkciu sú 2 kandidáti:
1.	Súčasný GS p. Schimming (Nemecko)
2.	Zástupca GS, vedúci právneho oddelenia p. Kafka (Rakúsko).
Veľvyslanectvo SRN poslalo verbálnu nótu na MZV SR o podporu p. Schimminga, súčasného GS, ktorý môže byť podľa pravidiel COTIF 1999 opätovne volený na ďalšie obdobie. Veľvyslanectvo Rakúska nereagovalo. 
Zástupca SR navrhuje  voliť p. Schimminga z dôvodu zachovania kontinuity vedenia OTIF v tomto zložitom období riešenia právnych vzťahov medzi OTIF a EÚ, na ktorom sa rozhodujúcou mierou  podieľal aj p. Kafka svojím profesionálnym odborným prístupom. V prípade inej pozície EK, na základe zhodnotenia doterajšej spolupráce EK/OTIF predloženej priamo na zasadaní, zástupca SR bude sledovať záujmy EÚ.
 
8)	Správa Správneho výboru o svojej činnosti počas úradného obdobia 2006 - 2009
      VZ zoberie na vedomie správu o činnosti.

9)	Voľba Správneho výboru na úradné obdobie 2010 - 2012 (zloženie a predsedníctvo)
Sekretariát OTIF navrhuje nasledovné zloženie: Nemecko, Belgicko, Chorvátsko, Španielsko, Francúzsko, Irán, Lichtenštajnsko, Litva, Slovinsko, Švédsko, Česko, Tunisko, Turecko a Ukrajinu. SR je náhradníkom za Česko v geografickej skupine Stredná Európa. Sleduje sa zložením geografické primerané zastúpenie, dôležitosť železničnej siete, výška členského príspevku, plnenie si povinností voči OTIF a iné.
SR podporí predložený návrh.

10)	Najvyššia suma výdavkov, ktorá nesmie byť prekročená v úradnom období 2010 -2012
GS OTIF predkladá návrh súm za jednotlivé roky, nasledovne:
2010	3 716 310 sFr.
2011	3 831 600 sFr.
2012	3 946 550 sFr
s ročným zvýšením vo výške 3 % na zabezpečenie nevyhnutných výdavkov OTIF. Výdavky kontroluje Správny výbor OTIF.
SR podporí tento návrh.

11)	Situácia o členských štátoch OTIF
       GS predloží aktuálnu informáciu, ktorú VZ zoberie na vedomie.

12)	 Rôzne
      	12.1. Predbežný dátum 10. VZ OTIF

13)	Prípadné mandáty VZ

14)	Správa výborov, ak sa bude vyžadovať

15)	Prijatie ďalších záverov, mandátov, odporúčaní a osobitných aktov valného zhromaždenia (záverečný dokument)

Záver valného zhromaždenia: 
10. september 2009 o 17.00 hod.

	Delegácia SR bude na rokovaní 9. VZ OTIF v súlade s pozíciou uvedenou
k jednotlivým bodoch rokovania. V ostatných prípadoch bude postupovať  v súlade so záujmami zahraničnej politiky SR bude rešpektovať záväzky SR, vyplývajúce
z medzinárodného práva a medzinárodných zmlúv, ktorými je viazaná. Bude podporovať dohodnuté spoločné európske stanoviská.

Záver

	9. valné zhromaždenie schváli závery bez  potreby podpísania záverečných dokumentov. Zmeny dohovoru prijaté uznesením valného  zhromaždenia a Revízneho výboru v rámci ich kompetencií podľa článku 33 oznámi GS členským štátom podľa článku 34 a článku 35 dohovoru COTIF 1999. Ďalší postup stanoví VZ, pričom by sa malo postupovať podľa článku 35, podľa ktorého zmeny samotného dohovoru prijaté Revíznym výborom nadobúdajú platnosť pre všetky členské štáty prvým dňom dvanásteho mesiaca nasledujúcom po mesiaci, v ktorom ich generálny sekretár oznámil členským štátom.
	
			Po ukončení 9. valného zhromaždenia bude predložená na rokovanie vlády SR „Informácia o priebehu a výsledkoch 9. valného zhromaždenia OTIF“ a bude zabezpečený ďalší postup v súlade s vnútroštátnymi právnymi predpismi Slovenskej republiky.